Mågerne i Aalborg skal til at være forsigtige, når de sidder og nyder solen på byens tage. For der er skytter på jagt. - Det er vi, fordi mågerne har lært at tilpasse sig livet i byen, hvor de ikke hører til, og det giver problemer for vores borgere, fortæller Klaus Godiksen, der er skytter ved Park & Natur i Aalborg Kommune. For de fleste af os er mågen på ikke nogen måde en menneskesky fugl. De sætter sig både på caféborde om sommeren og går rundt nede midt i gågaden. Klaus Godiksen har de dog lært at holde sig fra. - De kan genkende mig. Normalt når de møder mennesker, så er der jo nærmest ikke nogen reaktion. Men når de ser mig, så er de væk, forklarer Klaus Godiksen. På trods af at vi ser mange måger på vores tur rundt i området ved Roald Amundsens Vej i Aalborg, så kommer vi kun på skudhold af to måger. Men den ene valgte Klause Godiksen ikke at skyde. - Når vi skyder, så skal vi have en vinkel på 60-65 grader opad, så kuglen fortsætter opad og ikke går ind over byen. Ved den her måge, der er vinklen simpelthen for lav, så det er ikke forsvarligt at sende en kugle afsted, fortæller Klaus Godiksen. Alligevel formår vi at skyde en enkelt måge på vores tur. Den blev dræbt på stedet og blev liggende på taget. - Den kan vi ikke komme op og hente, så den lader vi ligge. Den skal kragerne nok spise. Så har jeg en aftale med viceværten, at hvis den skulle falde ned, så tager han den og smider i skraldespanden. Hvis den falder ned, når jeg skyder den, så tager jeg den selvfølgelig selv med, fortæller Klaus Godiksen. Reguleringen af måger i Aalborg fortsætter frem til 15. april.

Referat:
Pr. 1. februar åbnede Aalborg Kommune for regulering af måger, og mandag var kommunens skytter for første gang på jagt.